tartuNLP/wikipedia-smugri-20251201 huggingface dataset:
Kainuun ortodoksinen kappeliseurakunta

Kainuun ortodoksinen kappeliseurakunta on Pohjois-Suomen ortodoksisen seurakunnan alainen kappeliseurakunta, joka kattaa Kainuun maakunnan ja Vaalan kunnan alueet. Kappeliseurakunta toimi itsenäisenä Kajaanin ortodoksisena seurakuntana vuodesta 1950 vuoden 2021 loppuun, jolloin se yhdistyi Lapin ortodoksisen seurakunnan ja Oulun ortodoksisen seurakunnan kanssa Pohjois-Suomen ortodoksiseksi seurakunnaksi.
Kappeliseurakuntaan kuuluu noin 1 500 jäsentä. Kappeliseurakunnan pääkirkko on Kajaanissa sijaitseva Kristuksen kirkastumisen kirkko, joka valmistui vuonna 1959 ja jonka on suunnitellut Ilmari Ahonen. Kirkon seinämaalaukset, jotka on maalannut Petros Sasaki ja Alkiviadis Kepolas ovat valmistuneet 2005. Kajaanin Kristuksen kirkastumisen kirkko edustaa sisätiloiltaan bysanttilaista noin 500-luvulle ajoittuvaa tyyliä.
Kappeliseurakaunnalla on Kajaanin pohjoisosassa Kirkkoahontien kupeessa hautausmaa, jonka yhteydessä on Pyhitetyn Lasari Muromalaisen tsasouna.
Kiuruveden ortodoksinen seurakunta

Kiuruveden ortodoksinen seurakunta oli Pohjois-Savossa ja Pohjois-Pohjanmaalla 13 kaupungin ja kunnan alueella toiminut ortodoksinen seurakunta, jossa oli jäseniä noin 450 vuoden 2015 lopussa. Seurakunnan pääkirkko oli Kiuruvedellä sijaitseva Pyhän Nikolaoksen kirkko ja sillä oli kirkko Karvoskylällä sekä tšasounat Pyhäsalmella ja Kytökylällä. Seurakunnan viimeisenä kirkkoherrana toimi Antero Petsalo. Seurakunta yhdistyi Iisalmen ortodoksiseen seurakuntaan 1. tammikuuta 2016.
Vaasan ortodoksinen seurakunta

Vaasan ortodoksinen kappeliseurakunta on entisen Vaasan läänin alueen kattava ortodoksinen seurakunta, jonka jäsenmäärä on noin 1 000. Seurakunnan pääkirkko on Vaasassa sijaitseva Pyhän Nikolaoksen kirkko, joka valmistui vuonna 1862 ja on vihitty käyttöön vuonna 1866. Kirkko on ruotsalaisen arkkitehdin Carl Axel Setterbergin suunnittelema ja se rakennettiin Kasarmintorille kaupungin venäläistä väestöä varten. Kirkon valmistumisvuonna 1862 seurakuntaan nimitettiin ensimmäiseksi kirkkoherraksi Ioann Tihomirov ja tätä vuotta voitaneenkin pitää myös seurakunnan perustamisvuonna. Vaasan ortodoksinen seurakunta liittyi osaksi Tampereen ortodoksista seurakuntaa vuonna 2021 osana Suomen ortodoksisen kirkon hallinnonuudistusta.
Pyhäköt.
Vaasan ortodoksisella kappeliseurakunnalla on Pyhän Nikolaoksen kirkon lisäksi neljä tšasounaa, eli rukoushuonetta. Seurakunnan alueella on lisäksi myös yksityisiä rukoushuoneita Korsnäsissä, Lapväärtissä ja Alavudella.
Kirkkoherrat.
Vaasan ortodoksisen seurakunnan kirkkoherroina ovat toimineet vuodesta 2006 lähtien
Vuodesta 2021 Vaasan ortodoksisen seurakunnan liityttyä osaksi Tampereen ortodoksista seurakuntaa, kirkkoherroina ovat toimineet
Cum hoc ergo propter hoc

Cum hoc ergo propter hoc () on keskustelussa esitetty argumentaatiovirhe, jossa oletetaan kahden asian yhdessä esiintymisen merkitsevän kausaliteettia niiden välillä. 
Tämän argumentointivirheen yleinen kaava on:
Esimerkki virheestä on vaikkapa seuraava:
"Teinitytöt käyttävät paljastavia vaatteita. Teinitytöillä on usein akne. Siispä paljastavat vaatteet aiheuttavat aknea."
Yksi muoto tästä argumentaatiovirheestä on korrelaation olettaminen yhdensuuntaiseksi kausaliteetiksi. Korrelaatio voi kuitenkin olla myös yhteensattuma, kausaalisuhde voi toimia toiseen suuntaan kuin virheellisesti päätellään tai kaksi asiaa voivat olla seurausta jostain kolmannesta asiasta.
Ilmiö tiivistetään usein sanomalla "korrelaatio ei implikoi kausaliteettia". Tästä käytetään myös termiä "jäätelökorrelaatio", joka viittaa klassiseen esimerkkiin: helle lisää jäätelönsyöntiä ja hukkumisia, mutta tämä ei tarkoita, että jäätelönsyönti lisäisi hukkumisia.
Cum hoc ergo propter hoc tieteessä.
Esimerkki tulkintavirheestä "Cum hoc ergo propter hoc":
Pennsylvanian yliopiston lääketieteen laitoksen Nature-lehdessä 1999 julkaiseman tutkimustuloksen mukaan "pienille lapsille, jotka nukkuvat valot päällä, kehittyy myöhemmällä iällä likinäköisyyttä." Tutkimustulos sai laajaa julkisuutta.
Myöhempi Ohion valtionyliopiston tutkimus ei kuitenkaan löytänyt mitään yhteyttä lasten valoisassa nukkumisella ja likinäköisyyden kehittymisellä, vaan löysi vahvan yhteyden likinäköisten vanhempien ja heidän lastensa myöhemmän kaukonäön heikkenemisen välillä, mikä viittaisi paremminkin periytyvyyteen. Likinäköiset vanhemmat jättivät todennäköisemmin lastensa huoneisiin valot kuin vanhemmat, joilla oli hyvä näkö.
Post hoc ergo propter hoc

Post hoc ergo propter hoc () on argumentaatiovirhe, jossa tapahtumajärjestyksen oletetaan vastaavan syy-seurausketjua eli kausaliteettia. Post hoc ergo propter hoc noudattaa kaavaa:
Esimerkkinä tästä virhepäätelmästä ovat vaikkapa:
"Kukko kiekuu ennen auringonnousua. Siispä kukon kiekuminen saa auringon nousemaan".
"Jäätelönmyynti kasvaa toukokuussa. Hukkumiskuolemat yleistyvät kesäkuussa. Siispä jäätelönsyönti aiheuttaa hukkumisia."
Neitsyt (täsmennyssivu)

Neitsyt voi tarkoittaa esimerkiksi:
Iisalmen ortodoksinen seurakunta

Iisalmen ortodoksinen seurakunta on entinen Pohjois-Savossa ja Pohjois-Pohjanmaalla toiminut ortodoksinen seurakunta. Seurakunnan pääkirkko oli profeetta Elian kirkko Iisalmessa ja seurakunnalla oli myös kirkot Kiuruvedellä, Lapinlahdella ja Nivalan Karvoskylässä sekä tšasounat Sonkajärvellä, Sukevalla, Salahmilla, Alapitkällä, Haapaveden Kytökylässä ja Pyhäsalmella. Kiuruveden ortodoksinen seurakunta liittyi Iisalmen ortodoksiseen seurakuntaan 1.1.2016. Iisalmen ortodoksinen seurakunta liitettiin 2021 osaksi Kuopion ortodoksista seurakuntaa.
Iisalmi kuului yhtenä ns. Kuutosiin eli kuuden yhteistyöseurakunnan muodostamaan yhteistyöryhmään. Iisalmen ortodoksinen seurakunta julkaisi yhdessä näiden kuuden muun yhteistyöseurakunnan kanssa omaa tiedotuslehteä nimeltään Solea. Lehden voi nykyisin lukea myös Internetistä. Myöhemmin Iisalmen ortodoksinen seurakunta tiedotti Aamun Koiton läntisten seurakuntien seurakuntaliitteessä.
Kuopion ortodoksinen seurakunta

Kuopion ortodoksinen seurakunta on Suomen ortodoksisen kirkon kolmanneksi suurin seurakunta ja se on perustettu vuonna 1846. Seurakunnan pääkirkosta tuli katedraali ja koko Suomen ortodoksisen kirkon keskus vuonna 1955, kun arkkipiispan istuin siirtyi Sortavalasta Kuopioon. Vuonna 2018 tapahtui uusi hallinnollinen muutos, jolloin arkkipiispan istuin siirtyi Kuopiosta Helsinkiin ja Pyhän Nikolaoksen katedraalista tuli Kuopion ja Karjalan hiippakunnan pääkirkko. Seurakunnan pääkirkkona toimii vuonna 1904 valmistunut pyhän Nikolaoksen katedraali Kuopiossa. 
Vuonna 2005 Pielaveden ortodoksinen seurakunta yhdistettiin Kuopion seurakuntaan ja vuonna 2011 Kuopion ja Karttulan kuntaliitoksen vuoksi myös Karttulan ortodoksit siirtyivät osaksi Kuopion ortodoksista seurakuntaa. Vuoden 2021 alusta Kuopion seurakuntaan liittyi myös Rautalammin ja Iisalmen ortodoksiset seurakunnat osana Suomen ortodoksisen kirkon hallinnonuudistusta. Liitoksien myötä seurakunta laajeni myös pinta-alaltaan merkittävästi. Läntisin Kuopion seurakuntaan kuuluva kunta on Ylivieska, Eteläisin Hankasalmi, Itäisin Kaavi ja Pohjoisin Haapavesi. Myös jäsenmäärä kasvoi noin 2000 jäsenellä.
Kuopion seurakunta kuului yhtenä ns. Kuutosiin eli kuuden yhteistyöseurakunnan muodostamaan yhteistyöryhmään, joka julkaisi yhdessä näiden viiden muun yhteistyöseurakunnan kanssa omaa tiedotuslehteä nimeltään Solea. Solean julkaiseminen kuitenkin lopetettiin sillä nimellä, kun vuonna 2012 alkoi ilmestyä Karjalan hiippakunnan oma tiedotuslehti Aamun Koitto ja vuonna 2021 käyttöön otettiin koko Suomen ortodoksisen kirkon yhteinen tiedotuslehti, jota julkaistaan nimellä Aamun Koitto.
Jäsenmäärä.
Seurakunnan jäsenmäärä kasvoi seurakuntaliitosten myötä vuoden 2021 alussa 5759 henkilöön. Vuonna 2024 jäsenmäärä oli 5 362 henkeä.
Kirkkoherrat.
Seurakunnan kirkkoherroina ovat toimineet:
Surakarta

Surakarta eli Solo on kaupunki Keski-Jaavalla, Indonesiassa. Sen pinta-ala on 44 neliökilometriä ja asukasluku noin 500 000. 
Kaupunki sijaitsee Bengawan Solon, Jaavan saaren pisimmän joen varrella noin 55 km pohjoiseen Yogyakartasta. Hollantilaisten hallinnon aikana se oli Surakartan provinssin pääkaupunki. Japanilaiset miehittivät sitä toisen maailmansodan aikana.
Kaupungin tärkeimmät kielet ovat indonesia ja jaava.
Kotkan ortodoksinen seurakunta

Kotkan ortodoksinen seurakunta oli Kotkan kaupungin ympäristössä toimiva ortodoksinen seurakunta. Kotkan lisäksi siihen kuuluivat Pyhtää, Loviisa, Myrskylä ja Lapinjärvi. Seurakunta liitettiin osaksi Kaakkois-Suomen ortodoksista seurakuntaa vuonna 2021. 
Kirkot ja tsasounat.
Seurakunnan pääkirkko oli Kotkassa sijaitseva Pyhän Nikolaoksen kirkko, joka on rakennettu 1799–1801. Kirkon arkkitehteina olivat Jacov Perrin ja Miller. Se edustaa klassista palladistista tyylisuuntausta. Seurakunnalla on Loviisassa Pyhän Jumalansynnyttäjän Kasanilaisen ikonin kirkko, joka on sijainnut Loviisassa vuodesta 1836 lähtien. Lisäksi seurakunnalla on tsasouna Kotkassa Metsolassa hautausmaalla ja Loviisassa kappeli hautausmaalla.
Kytkykauppavirhe

Kytkykauppavirhe on argumentaatiovirhe, jossa oletetaan johonkin objektiin assosioituvan ominaisuuden periytyvän kuin "kytkykauppana" tämän objektin subjekteille.
Tämän virheen yleinen kaava on seuraava:
Virhe on siinä, että "assosiaatio" ei tarkoita samaa kuin "ja". Tässä virheessä assosiaatio samaistetaan additioon (ja -termiin). Mikäli esimerkin toisessa lauseessa olisi termi "B on ominaisuus, joka esiintyy yhdessä kiinteästi A:n kanssa", päätelmä olisi validi.
Esimerkki kytkykauppavirheestä on:
"Pekka on kommunisti. Kommunismi ja ateismi käyvät käsi kädessä. Pekka on siis ateisti."
Katkeruuteen vetoaminen

Argumentum ad odium (katkeruuteen vetoaminen) on tunneperäinen argumentaatiovirhe, jossa vastaväite pyritään kumoamaan sillä, että vastaväittäjällä on jotakin hampaankolossa väitteen esittäjää vastaan. Sen yleinen kaava on seuraava :
Esimerkki argumentum ad odiumista voisi olla vaikkapa: 
"Matti Muttisen esittämä länsimetroa koskeva argumentti on virheellinen. Me olimme peruskoulussa samalla luokalla, ja hän löi minua."
Eden (Sarah Brightmanin albumi)

Eden on Sarah Brightmanin albumi vuodelta 1998. Se nousi USA:ssa Klassisen listan ykköseksi ja pysyi listalla uskomattomat 99 viikkoa vuosina 1998 - 1999. Viimeksi albumi nousi sijalle seitsemän asti vuonna 2001.
Kappaleet.
Bonuskappale joissain versioissa:
Quelimane

Quelimane on satamakaupunki Mosambikissa. Kaupunki on Zambezian provinssin pääkaupunki ja hallinnollinen keskus. Se sijaitsee 25 kilometrin päässä Rio dos Bons Sinais -joen suulta. Kaupungissa on sairaala, kaksi katedraalia ja moskeija.
Vuonna 2007 Quelimanessa oli noin 193 000 asukasta. Se on Mosambikin seitsemänneksi suurin kaupunki.
Färsaarten lippu

Färsaarten lipussa () on valkoisella pohjalla punainen risti, jolla on siniset reunat. Sinistä ja punaista väriä esiintyy perinteisissä färsaarelaisissa päähineissä. Valkoinen väri symboloi rantaan iskeytyviä aaltoja ja taivasta. Lippua kutsutaan joskus nimellä "Merkið". Lippu suunniteltiin vuonna 1919, mutta virallisesti se tunnustettiin Färsaarten kansallislipuksi vasta 23. maaliskuuta 1948. Alun perin tämä färsaarelaisopiskelijoiden suunnittelema lippu oli käytössä ainoastaan maissa. Toisen maailmansodan aikana lippu otettiin kuitenkin käyttöön myös meriliikenteessä, ja sillä erotettiin Britannian miehittämän Färsaarten laivat Saksan miehittämän Tanskan laivoista.
Alkuperäinen lippu on esillä Fámjinin kirkossa. Se nostettiin salkoon ensimmäisen kerran lipun suunnitelleen Jens Oliver Lisbergin häissä 22. kesäkuuta 1919.
Lipun mitat ja värit.
Färsaarten lipun korkeus on 8 ja pituus 11 mittayksikköä. Punaisen ristin leveys on 1/8 lipun korkeudesta. Sinisen reunuksen leveys puolestaan 1/2 punaisesta rististä eli 1/16 koko lipun korkeudesta. Valkoisten neliöiden sivut ovat 3 mittayksikköä.
Lipun viralliset väriarvot ovat:
Pantone
Erik H. Erikson

Erik Homburger Erikson (15. kesäkuuta 1902 – 12. toukokuuta 1994) oli tanskalais-saksalais-yhdysvaltalainen psykologi, joka tutki kehityspsykologiaa. 
Elämä ja ura.
Erikson syntyi avioliiton ulkopuoliseen suhteeseen Saksassa. Eriksonin biologinen isä on nimettömäksi jäänyt tanskalaismies, joka hylkäsi Eriksonin äidin Karla Abrahamsenin ennen pojan syntymää. Äiti muutti leskeksi jäätyään Karlsruheen, missä avioitui Theodor Homburgerin kanssa, joka myöhemmin adoptoi Erikin omaksi pojakseen. Erikson ei tuntenut syntymäänsä koskevia seikkoja. Identiteetin kehittyminen on ollut Eriksonille keskeistä niin omassa elämässä kuin ammatillisestikin.
Erikson kävi niin sanotun klassisen oppikoulun, jossa opiskeltiin latinaa, kreikkaa, kirjallisuutta ja historiaa. Hänen koulumenestyksensä ei kuitenkaan ollut kehuttava. Tultuaan ylioppilaaksi Erikson matkusteli seitsemän vuotta Euroopassa harrastaen muun muassa puupiirrosten ja etsausten tekoa sekä suoritti jonkin verran taideopintoja.
Erikson sai 25-vuotiaana eräältä lapsuudenystävältään taide- ja historianopettajan pestin englantilaisille ja amerikkalaisille lapsille tarkoitettuun wieniläiseen yksityiskouluun. Erikson tutustui Wienissä Sigmund Freudin perheeseen, ja hänet kutsuttiin opiskelemaan psykoanalyysia Wienin psykoanalyyttisen yhdistykseen. Erikson suoritti myös Montessori-opettajien yhdistyksen järjestämän Montessori-opetustekniikan koulutuksen.
Valmistuttuaan psykoanalyytikoksi Erikson muutti Yhdysvaltoihin, ja alkoi pitää Bostonin ensimmäistä lapsia hoitavaa vastaanottoa. Erikson ei ollut suorittanut lääketieteellisiä eikä muitakaan yliopisto-opintoja, mutta sai silti paikan Harvardin lääketieteelliseen tiedekunnan tutkimusapulaisena, ja myöhemmin hänet nimettiin professoriksi.
Eriksonin teoriassa ihminen kohtaa elämänkaaressaan kahdeksan kehityskriisiä, joissa hän joutuu ratkaisemaan kehitystehtäviä.
Pauli Rantanen

Pauli Rantanen (13. joulukuuta 1936 Harlu – 26. tammikuuta 2016 Vihti) oli vihtiläinen keksijä, jonka keksintöjen tarkoitus oli luonnonsuojelu ja kehitysmaiden köyhien auttaminen.
Rantasen elämän pääkohdat.
Pauli Rantanen on sota-ajan evakko, jonka perhe asettui Tohmajärvelle. Kymmenvuotiaana pojasta tuli paimen, 12-vuotiaana renki ja 14-vuotiaana verhoilija. 17-vuotiaana sähköasentajana hän rakensi itselleen talon, jonka alakerrassa hänellä oli metalliverstas ja kodinkoneliike. Sitten hän siirtyi monikansallisen öljy-yhtiön palvelúkseen ensin Itä-Suomen aluejohtajana ja sitten Australiassa. Siellä öljyä etsiessään hän törmäsi arvomineraalien etsijöihin ja vaihtoi taas alaa jalokiviammattilaiseksi.
Palattuaan 1970-luvun puolivälissä Suomeen Pauli Rantanen aloitti kehitysaputyön toimimalla kirkon ja helluntaiherätyksen yhteisen kahvikampanjan puuhamiehenä. Vuonna 1979 hän oli mukana perustamassa LKA:n (nykyisin Fida International) ensimmäistä kirpputoria Helsingin Vilhovuorenkadulle. LKA:n valtakunnallinen tekstiilikeräys Yhdelle vähimmistä toteutettiin Vihdin Selkin kylässä 1981. Alueelle kerättiin useita miljoonia kiloja tekstiilijätettä. Samaan aikaan rakennettiin LKA:lle laaja kirpputoriketju sekä synnytettiin teollista tekstiilinkierrätystä harjoittava Rejtex Oy. Se sai Uudenmaan ympäristöpalkinnon 1991, Helsingin kierrätyspalkinnon 1993 ja Ekosäätiön Pekka Kuusi -palkinnon. Rejtex Oy:n toiminta loppui konkurssiin 1994. LKA:n ja Pauli Rantasen tiet erosivat 1989, jolloin tekstiilinkierrätyksestä päävastuun otti Uuden kasvun yhdistys ry. Pauli Rantanen toimi sen puheenjohtajana 9.12.2009 asti. Yhdistys teki 1990-luvulla valtion rahoittamia kehitysapuprojekteja Ugandassa.
Susan Aglukark

Susan Aglukark O.C. (s. 27. tammikuuta 1967, Churchill, Manitoba, Kanada) on kanadalainen laulaja ja lauluntekijä. Hän esiintyy englanniksi ja inuktituktiksi Hän on myös työskennellyt kielitieteilijänä Intiaanien ja Pohjois-Kanadan Intiaanien- ja Pohjoisten suhteiden osastolla. 
Hän on inuitti, ja hänen musiikissaan on vaikutteita popista ja inuittimusiikista. Vuonna 1992 Aglukark julkaisi omakustanteena albumin "Arctic Rose". Seuraavana vuonna hän solmi levytyssopimuksen, ja 1995 ilmestyi hänen läpimurtoalbuminsa "This Child". Siltä singlenä julkaistu "O Siem" pääsi listaykköseksi. Aglukark asuu Oakvillessa, Ontariossa.
Hän on myös saanut lukuisia kunnianosoituksia ja palkintoja. Muun muassa kunniatohtorin arvot Albertan yliopistosta, Toronton yliopistosta, Saskatchewanin yliopistosta ja Lethbridge yliospistosta. Hän asuu tällä hetkellä, vuonna 2018, Oakvillessä Ontariossa.
Ralph Lauren

Ralph Lauren (synt. Ralph Lifshitz, s. 14. lokakuuta 1939 New York, Yhdysvallat) on yhdysvaltalainen muotisuunnittelija.
Nuoruus.
Ralph Lauren syntyi ja varttui Bronxissa New Yorkissa. Teini-iässä hän ja hänen veljensä vaihtoivat Lifshitz-sukunimensä Laureniin.
High schoolin jälkeen Lauren opiskeli iltakoulussa liiketaloutta ja teki myyntitöitä päivisin. Työskennellessään solmioyrityksessä hän sai ajatuksen alkaa suunnittelemaan itse solmioita. Hän perusti vuonna 1967 oman solmiobrändin nimeltä Polo. Lauren nimesi solmiobrändinsä urheilulajin mukaan, joka edusti hänen mielestään klassista tyyliä ja ylellisyyttä.
Ura.
Laurenin ensimmäinen miestenvaatemallisto vuodelta 1968 sisälsi klassisia tweedpukuja. Laurenin ensimmäinen naistenvaatemallisto julkaistiin vuonna 1971. Vuonna 1972 Lauren julkaisi tavaramerkikseen myöhemmin muodostuneen urheilupaidan, jota oli saatavilla useissa väreissä, ja jossa oli hänen poolonpelaajaa kuvaava logonsa.
Lauren sai mainetta puvustettuaan 1920-luvulle sijoittuvan "The Great Gatsby – Kultahattu" -elokuvan vuonna 1974. Hän puvusti myös Woody Allenin "Annie Hall" -elokuvan vuonna 1977.
Laurenin tyyli on ajaton ja klassinen, ja hänen vaatteistaan tuli laajasti suosittuja. 1980-luvulla Lauren laajensi tuotantoaan monenlaisiin kodin tarvikkeisiin, kuten huonekaluihin ja makuuhuonetarvikkeisiin. Hän perusti myös farkkumalliston ja lasten malliston.
Yksityiselämä.
Laurenilla ja hänen vaimollaan Rickyllä, jonka kanssa hän on ollut naimisissa yli 40 vuotta, on tytär sekä kaksi poikaa: Dylan, Andrew ja David. David toimii Polo Ralph Laurenin johdossa.
Vuonna 1987 Laurenilta leikattiin hyvänlaatuinen aivokasvain.
Lauren tunnetaan vanhojen autojen keräilijänä. Hänen autonsa ovat voittaneet kilpailuja useita kertoja.
Vaatemerkkejä.
Luotuaan "Polon" 1967 Lauren on luonut useita muitakin brändejä:
Oakville (Ontario)

Oakville on kaupunki, joka sijaitsee Ontariojärven rannalla Ontarion provinssissa Kanadassa. Sieltä on noin 31 kilometriä Torontoon ja 20 kilometriä Hamiltoniin.
Kaupungin väkiluku on noin 194 000 (2016).
Inari Krohn

Silja Inari Krohn (s. 18. syyskuuta 1945 Helsinki) on suomalainen taidemaalari ja -graafikko. Hän on opiskellut Suomen taideakatemiassa vuosina 1965–1969 ja Ranskassa Aix-en-Provencessa (École des Beaux-Arts) vuonna 1971. 
Ensimmäisen öljymaalauksia esitelleen näyttelynsä Krohn piti vuonna 1969. 1970-luvulla Krohnin tekniikka siirtyi poliittisista maalauksista luontoaiheisiin akvarelleihin ja grafiikkaan. Taidegrafiikassa Inari Krohn kutsuu teoksiaan vedoskollaaseiksi, joista syntyy jokaisella vedostuskerralla ainutkertainen teos. Hän yhdistää toisiinsa vesiväripuupiirroksen ja viivasyövytyksen tekniikkaa, minkä seurauksena lopputulos on usein akvarellimainen. Krohn valmistaa värit itse pigmenteistä, ja kunkin vedoksen värisävyt voivat olla yksilöllisiä.
Vuosina 1995–1998 Krohn toimi Kuvataideakatemian taidegrafiikan professorina. 
Krohn on kirjoittanut kaksi omaelämäkerrallista kirjaa. "Muusa kirjahyllyssä" (2004) on taiteilijan lapsuusajoista kertova muistelmateos ja "Musta ja muut värit" (2006) on taiteilijaromaani, joka kertoo nuoren taiteilijan opiskeluvuosista 1960-luvun Suomessa ja kuvataiteilijuuteen kasvamisesta.
Krohnien suku on tunnettu kulttuurisuku. Inari Krohnin sisar on Leena Krohn, jonka kirjoja hän on kuvittanut. Heidän isänsä oli "Taide"-lehden päätoimittaja Alf Krohn. Äiti Elisabeth (Liisa) Cederström (1911–1992) kirjoitti runoja ja työskenteli mielisairaanhoitajana.
Inari Krohnin puoliso vuodesta 1975 lähtien on kirjailija, kirjallisuudentutkija Pertti Lassila, ja heidän tyttärensä Maija Lassila(s. 1985) ja valokuvaaja Katri Lassila (s. 1979) ovat molemmat kuvataiteilijoita.
Maria João Pires

Maria João Pires (s. 23. heinäkuuta 1944, Lissabon) on portugalilainen pianisti. 
Pires aloitti pianonsoiton itsenäisesti. Vuosina 1953–1960 hän opiskeli pianonsoittoa Lissabonin konservatoriossa Campos Coelhon johdolla. Hän opiskeli myös sävellystä sekä musiikin teoriaa ja historiaa. Pires jatkoi opintojaan vielä Saksassa. Vuonna 1970 Pires voitti ensimmäisen palkinnon Brysselissä järjestetyssä pianokilpailussa. Hän esiintyi ensimmäistä kertaa Lontoossa vuonna 1986 ja New Yorkissa vuonna 1989. Pires on levyttänyt muun muassa kaikki Wolfgang Amadeus Mozartin pianosonaatit.
Mike Ramsey

Michael ”Mike” Ramsey (s. 3. joulukuuta 1960 Minneapolis, Minnesota) on entinen yhdysvaltalainen jääkiekkoilija. Pelipaikaltaan hän oli puolustaja.
Ramsey aloitti uransa Minnesotan yliopiston joukkueessa NCAA-sarjassa kaudella 1978–1979. Buffalo Sabres varasi hänet NHL:ään 1979 varaustilaisuuden ensimmäisellä kierroksella numerolla 11. Seuraavalla kaudella hänet valittiin Yhdysvaltojen maajoukkueeseen. Joukkue voitti 1980 talviolympialaisissa sensaatiomaisesti kultamitalin. Ramsey oli joukkueen nuorin pelaaja. Hän aloitti NHL-uransa välittömästi olympialaisten jälkeen Buffalossa. Hän pelasi Buffalossa aina kauteen 1992–1993 saakka, jolloin hänet siirrettiin kesken kauden Pittsburgh Penguinsiin. Hän pelasi Penguinsissa kauden 1993–1994 loppuun, jonka jälkeen siirtyi Detroit Red Wingsiin. Ramsey pelasi uransa loppuun Detroitissa. Hän lopetti jääkiekon kauden 1996–1997 jälkeen.
Yhteensä Ramsey keräsi NHL:n runkosarjassa 1070 pelissä 79 maalia ja 266 syöttöä eli yhteensä 345 tehopistettä. Pudotuspeleissä vastaavat tehot olivat 115 ottelussa 8 maalia, 29 syöttöä eli 37 tehopistettä. Pelaajauransa jälkeen Ramsey on toiminut 1997–2000 Buffalo Sabresin apuvalmentajana ja vuodesta 2001 Minnesota Wildin apuvalmentajana. Hänet nimitettiin Yhdysvaltojen Hockey Hall of Fameen 2001.
Ace Ventura – lemmikkidekkari

Ace Ventura – lemmikkidekkari () on yhdysvaltalainen komediaelokuva vuodelta 1994. Elokuvan pääosassa on koomikko Jim Carrey, joka esittää Ace Ventura -nimistä lemmikkieläinetsivää. Ace Ventura saa tehtäväkseen selvittää, mihin Miami Dolphinsin maskotti on kadonnut. Elokuvan naispääosassa on "Frendit"-televisiosarjasta tunnettu näyttelijä Courteney Cox.
"Ace Ventura" rakentuu pitkälti Carreyn ylilyövän roolihahmon varaan. Elokuva teki aiemmin pienissä rooleissa olleesta Carreysta ison tähden. Läpi 1990-luvun hän sai näytellä Ace Venturan tapaisia komediahahmoja eri elokuvissa, kunnes laajensi repertuaariaan vakavamman komedian suuntaan vuosikymmenen lopulla. Elokuvan yhdessä kohtauksessa metalliyhtye Cannibal Corpse tekee cameoroolin esittäen kappalettaan "Hammer Smashed Face". 
"Ace Ventura" poiki myös jatko-osan, "Ace Ventura – luonto kutsuu" (), joka sai ensi-iltansa vuonna 1995. Jatko-osassa Ace matkaa Afrikkaan selvittämään kadonneen albiinolepakon arvoitusta.
Itsestä yleistäminen

Itsestä yleistäminen ("Argumentum ad preferentiam") on argumentaatiovirhe, jossa subjektiivinen mielipide tai makuasia tehdään objektiiviseksi mielipiteeksi. Sen yleinen kaava on:
Esimerkkejä:
"Pidän oluesta. Siispä se on hyvää".
"Seksin ostaminen pitäisi kieltää lailla. On moraalisesti väärin, että seksipalveluja voi ostaa ja myydä."
Tämä argumentointivirhe tunnetaan myös objektiivisena relativistisena virhepäätelmänä tai "argumentum ad preferentiam" (mieltymyksellä argumentointi). Sen inverssi on itseen yleistäminen.
Mosambikin lippu

Mosambikin lipussa on vihreä, musta ja keltainen horisontaaliraita, joiden väleissä on kapeat raidat valkoista. Vasemmassa reunassa on punainen kolmio, jossa on keltainen viisisakarainen tähti. Tähden päällä on avonainen kirja, jonka päällä ovat kuokka ja Kalašnikov-rynnäkkökivääri ristittyinä. Lipun kylkien suhteet ovat 2:3.
Lipun vihreä raita symboloi maataloutta, musta Afrikkaa, keltainen mineraaleja ja valkoiset raidat rauhaa. Punainen kolmikulma kuvaa Mosambikin tasavallan itsenäisyyden puolesta käytyä taistelua. Lipussa esiintyvä rynnäkkökivääri kuvastaa sotilaita, kirja älymystöä ja kuokka talonpoikia. Keltainen tähti kuvaa sosialismia ja kansainvälistä solidaarisuutta.
Mosambikin alkuperäinen lippu perustui Frelimon, Mosambikin vapautusrintaman, puoluelippuun. Nykyiselleen Mosambikin lippu muutettiin vuonna 1983. Mosambikin lippu on Guatemalan lipun lisäksi ainoa kansallislippu, jossa on kuvattu nykyaikainen ase. Kalašnikov-rynnäkkökivääri symboloi maan itsenäisyyden alkuajan sotaisuutta. Rauhan palattua on käyty keskustelua rynnäkkökiväärin ja tähden poistamisesta lipusta.
Portugalin lippu

Portugalin lippu on Portugalin tunnus vaakunan ja kansallislaulun ohella. Se otettiin käyttöön 30. kesäkuuta 1911.
Lipun mittasuhteet ovat 2.3. Vihreä palkki on leveydeltään 2:5 ja punainen 3:5. Palkkien taitekohdassa on maan vaakuna, joka on ollut lähes jokaisessa Portugalin historian aikana käytetyssä lipussa. Kilven alla on taivaanpalloa havainnollistava armillaaripallo (eräs tähtitieteellinen koje), joka on liitetty lippuun kuvastamaan maan suuria merenkulkuperinteitä. Lipun vihreä väri kuvaa toivoa ja punainen vallankumousta.
Aïr

Aïrvuoret eli Aïrin massiivi () on vuoristo Afrikassa Saharan autiomaassa Nigerin keskiosassa. Aïrvuoret ovat jyrkkärinteisiä, ja monet niistä kohoavat 1 800 metrin korkeuteen. Vuoriston korkein huippu Grébounvuori on 1 944 metrin korkeudella merenpinnasta.
Vuoristoa halkovat syvät laaksot. Laaksoissa on jonkin verran kasvillisuutta, joten tuaregit harjoittavat niissä paimentolaisuutta. Alueelta kaivetaan uraania ja muita mineraaleja. Aïr on tunnettu 6000-luvulta eaa. noin vuoteen 1000 eaa. tehdyistä kalliomaalauksistaan ja -kaiverruksistaan. Aikaisemmin Aïr oli laidunaluetta, mikä on nähtävissä karjaa ja suuria nisäkkäitä kuvaavista maalauksista. 3000-luvulla eaa. aavikko alkoi kuitenkin levitä ja tuaregit muuttivat alueelle pohjoisesta. Myöhempi taide kuvaa sotaa: hevosia ja sotavaunuja. Erityisen kuuluisa on Daobusista vuonna 1999 löydetty viisi metriä korkea kirahvia kuvaava kaiverrus. Vuonna 1991 osa Aïrvuorista liitettiin yhdessä Ténérén kanssa Unescon maailmanperintöluetteloon nimellä Aïrin ja Ténérén luonnonsuojelualue.
Kaltevan pinnan argumentti

Kaltevan pinnan argumentti on argumentoinnin muoto, jossa jotain ehdotusta vastustetaan keksimällä sille huonosti perusteltu seuraus tai seurausten ketju, joka päättyy johonkin epätoivottavaan asiaan.
Kaavamaisesti kaltevan pinnan argumentti voidaan esittää seuraavasti:
Riittää, että väitetyssä seurausten ketjussa on vain yksi linkki, jossa vastustettavasta ehdotuksesta hypätään suoraan väitettyyn epätoivottavaan seuraukseen, ilman välivaiheiden erittelyä. Seuraukseen voidaan myös mennä useankin välivaiheen kautta, jolloin A:sta seuraa B, josta seuraa C ja niin edelleen. Tavallisesti käytetyssä muodossaan kaltevan pinnan argumenttiin sisältyy lausumaton oletus, että huonot, äärimmäiset seuraukset todella toteutuvat välttämättä tai todennäköisesti.
Suomen kielessä kaltevan pinnan argumentin idea tiivistyy sanonnassa ”Jos antaa pirulle pikkusormen, se vie koko käden”.
Esimerkki kaltevan pinnan argumentoinnista on, jos henkilö vastustaa autoilijoiden turvavyöpakkoa sillä perusteella, että seuraavaksi ihmisille varmasti määrätään turvavyöt makuuhuoneisiinkin, jotta he eivät putoaisi sängystä ja loukkaisi itseään, ja sitten ollaankin jo orwellilaisessa valvontayhteiskunnassa.
Tällainen argumentti on argumentointivirhe silloin, kun väitetyssä seurausten ketjussa on yksikin kiistanalainen syy- ja seurausyhteys, jota ei perustella, tai kun tällaisen yhteyden perusteet ovat asiaankuulumattomia tai riittämättömiä.
Hyvin perusteltuina pitkätkin syy- ja seurausketjut sen sijaan ovat täysin päteviä, ja niistä vedettävä johtopäätös oikeutettu eikä kaltevan pinnan argumentti. Perustellummaksi tällaisen argumentoinnin voi tehdä myös kutsumalla väitettyjä seurauksia vain mahdollisiksi tai todennäköisiksi, mutta ei varmoiksi. Myöskään jonkin ehdotuksen vastustaminen sillä perusteella, että se loisi ennakkotapauksen, johon myöhemmin tultaisiin epätoivotusti vetoamaan, ei ole kaltevan pinnan argumentti, ellei siihen sisälly virheellinen vastaavuuden oletus.
Lucy Lawless

Lucy Lawless (oik. Lucille Frances Ryan, s. 29. maaliskuuta 1968 Auckland, Uusi-Seelanti) on uusiseelantilainen näyttelijä ja laulaja. Hän on näytellyt muun muassa pääroolissa televisiosarjassa "Xena", jota tehtiin vuosina 1995–2001.
Nuoruus.
Lucy Lawless syntyi 29. maaliskuuta 1968 Aucklandin Mount Albertissa Frank ja Julie Ryanin perheeseen. Hänen isänsä Frank Ryan on mukana politiikassa ja on entinen pormestari Hänen äitinsä Julie Ryan on kotiäiti. Lawlessilla on neljä veljeä ja yksi sisar. Hän oli syntyessään perheensä viides lapsi. 
Lawless aloitti näyttelemisen kouluikäisenä. Myöhemmin hän opiskeli Aucklandin yliopistossa noin vuoden verran vieraita kieliä ennen kuin lähti kiertämään Eurooppaa yhdessä silloisen poikaystävänsä Garth Lawlessin kanssa. Lawless hallitsee jonkin verran saksaa, ranskaa, italiaa ja hepreaa. 
Palattuaan Euroopasta Lawlessit asettuivat Australiaan ja työskentelivät muun muassa kultakaivoksilla. He menivät naimisiin vuonna 1988, ja vuotta myöhemmin Lawless synnytti heidän ensimmäisen lapsensa, jolle he antoivat nimeksi Daisy. Lawless muutti kasvaneen perheensä kanssa takaisin Uuteen-Seelantiin, missä hänet valittiin Miss Uudeksi-Seelanniksi vuonna 1989.
Ura.
Lawless teki Uudessa-Seelannissa paljon näyttelijän töitä. Ensimmäisen kerran Lawless esitti hänet lopulta kuuluisaksi tehnyttä roolihahmoa, soturiprinsessa Xenaa, "Hercules"-televisiosarjassa. Roolihahmo keräsi niin paljon suosiota, että sen ympärille päätettiin kehittää oma spin-off-televisiosarja "Xena". "Xena" kesti yhteensä kuusi tuotantokautta, ja sitä tuotettiin vuosina 1995–2001. Xenan roolin kautta Lawlessista tuli kansainvälisesti tunnettu näyttelijä. Hänen muihin töihinsä kuuluu niin vierailuja muissa televisiosarjoissa, elokuvia kuin teatteritöitäkin. Lawless on esimerkiksi vieraillut tv-sarjoissa "Salaiset kansiot", "Veronica Mars" ja "Taisteluplaneetta Galactica" sekä esiintynyt yli kymmenessä elokuvassa. Peter Jackson pyysi Lawlessia koekuvauksiin Galadrielin rooliin "Taruun sormusten herrasta", mutta tämä kieltäytyi, koska oli tuolloin raskaana. Vuosina 2010–2012 Lawless näytteli "Spartacus"-televisiosarjassa keskeistä roolia, gladiaattorikoulun omistajan vaimoa.
Yksityiselämä.
Vuonna 1995 Lawless erosi ensimmäisestä aviomiehestään Garth Lawlessista ja meni vuonna 1998 naimisiin tuottaja Robert Tapertin kanssa. Lawlessilla ja Tapertilla on kaksi yhteistä lasta. Lawless ja hänen "Xena"-kanssanäyttelijänsä Renée O’Connor ovat läheisiä ystäviä. Hän on lisäksi ollut mukana tekemässä paljon hyväntekeväisyystyötä. Lawless on opiskellut useita vuosia oopperalaulua ja viulunsoittoa ja hän on myös lahjakas jazz-laulaja. Hän on opiskellut myös näyttelemistä 1990-luvulla William Davis Center for Actors Study -koulussa Kanadan Vancouverissa.
Pinhead

Pinhead on kuvitteellinen hahmo Clive Barkerin "Hellraiser"-maailmassa. Elokuvissa häntä esittää näyttelijä Doug Bradley. Pinheadillä ei alun perin ollut nimeä, vaan häntä kutsuttiin vain ”Kenobiittien Johtajaksi”. Elokuvien fanit keksivät hahmolle nimen ”Pinhead”. 
Tietoja hahmosta.
Pinhead oli alun perin tutkimusmatkailija ja ensimmäisen maailmansodan veteraani, Britannian armeijan kapteeni Elliot Spencer. Hän muuttui Pinheadiksi, ”kärsimyksen enkeliksi” ja Kenobiittien johtajaksi avattuaan demonisen Lemarchandin laatikon, ja tultuaan Kenobiitti Xipe Totecin hengen riivaamaksi.
Pinheadin täytyy tarkoituksellisesti kutsua paikalle avaamalla Lemarchandin laatikko, mikä mahdollistaa Kenobiittien pääsyn tähän maailmaan. Pinhead ei tapa harkitsemattomasti, tai kostonhalusta, vaan koska arvoituslaatikon avaaja kutsuu hänet Helvetistä. On myös huomioitava, että laatikon avaaminen itsessään ei aiheuta avaajan kuolemaa: Pinhead estää Kenobiittejä tappamasta henkisesti sairasta Tiffanya, joka ratkaisee ja avaa laatikon ilkeän tohtori Channardin manipuloinnin johdosta. ”..."kädet" eivät kutsu meitä, vaan "halu"...” Pinheadin erottaa muista tyypillisistä tappajista myös mahdollisuus neuvotteluun ja kaupankäyntiin. Sekä "Hellraiserissä", että "issä" Kirsty tekee kaupat Pinheadin kanssa tarjoten hänelle ”sieluja” omansa sijasta, ja täten säilyttäen henkensä.
Pinhead ei myöskään tapa nopeasti. Hän ja Kenobiitit ovat hyvin perehtyneitä kidutukseen. Kuolema ei lopeta uhrien kärsimystä, koska he päätyvät helvettiin, jossa (Pinheadin sanoin) ”Meillä on ikuisuus aikaa tutustua lihaanne.”
Pinhead: Sadisti vai Helvetin johtaja?
Pinheadin rooli on vaihdellut elokuvien myötä. Alkuperäisessä "Hellraiserissä" hän oli yksinkertaisesti vain ”yliluonnollinen sadisti”, joka kidutti laatikon arvoituksen ratkaisijoita. Neljänteen "Hellraiseriin" mennessä hänestä on tullut jonkinlainen korkea-arvoisempi demoni Helvetin hierarkiassa. Pinheadin tehtävä seitsemännessä elokuvassa on vaikea ymmärtää kuuden aiemman elokuvan antamien tietojen pohjalta, siksi jotkut "Hellraiser" fanit pitävätkin vain kolmea ensimmäistä elokuvaa merkittävinä.
Setsubun

Setsubun () on päivä ennen jokaista vuodenaikaa. Sanalla viitataan kuitenkin yleensä japanilaiseen kevään tulon juhlaan. Šintolaiseen perinteeseen kuuluvaa setsubunia vietetään 3. helmikuuta, jolloin ajetaan pois oni, talven paholainen. Juhlassa heitellään kuivattuja soijapapuja ja lauletaan ”Oni wa soto, fuku wa uchi” ().
Ainakin Kiotossa myös kaikki maikot ja geikot viettävät setsubunia. He järjestävät pyhäköissä seremonioita, joiden aikana he heittelevät kuivattuja soijapapuja ja esittävät erityisen jumalille osoitetun tanssin. Illalla he vierailevat useammissa teehuoneissa naamiaisasuihin pukeutuneina. Kyseistä iltaa kutsutaan nimellä "obake", ja sen on tarkoitus olla hauska ja iloinen tapahtuma. Illan aikana kuluu perinteisesti myös paljon alkoholia.
Marc Jacobs

Marc Jacobs (s. 9. huhtikuuta 1963 New York) on yhdysvaltalainen muotisuunnittelija. Jacobs oli vuosina 1997-2013 tunnetun ranskalaisen muotitalon Louis Vuittonin taiteellinen johtaja. Hänellä on myös omia suosittuja vaatelinjoja, kuten esimerkiksi Marc Jacobs sekä vuonna 2002 aloitettu, hieman halvempi Marc By Marc Jacobs.
Marc Jacobs valmistui High School of Art and Designista vuonna 1981 ja sen jälkeen jatkoi opiskelujaan Parsons School of Designissa New York Cityssä. Parsonsissa hän voitti palkintoja kuten Perry Ellis Gold Thimble Awardin vuonna 1984, sekä suunnitteli ja myi kokoelman neuleita. Samoihin aikoihin hän myös aloitti näihin päiviin kestäneen yhtiökumppanuuden Robert Duffyn kanssa. Ensimmäisen kokoelman nimellä Marc Jacobs Jacobs julkaisi vuonna 1986. Seuraavana vuonna hän voitti erään alan korkeimmista palkinnoista; The Council of Fashion Designers of American (CFDA) Perry Ellis-palkinnon uuden muotikyvyn kategoriassa.
Jacobs ja Duffy liittyivät Perry Ellisille vuonna 1989. Vuonna 1992 Jacobs sai jälleen tunnustuksen CFDA:lta, kun nämä nimesivät hänet vuoden naistenvaatesuunnittelijaksi. Jacobs sai Ellisiltä potkut suunniteltuaan vuonna 1993 merkille grunge-tyylisen kokoelman. Kokoelma toi kuitenkin Jacobsille paljon huomiota muotimaailmassa. 
Louis Vuittonin muotitalon taiteelliseksi pääsuunnittelijaksi Jacobs nimettiin vuonna 1997. Vuittonilla Jacobs suunnitteli muun muassa muotitalon ensimmäisen valmisvaatekokoelman, sekä teki yhteistyötä muun muassa taiteilijoiden Takashi Murakamin ja Stephen Sprousen kanssa.
Marc Jacobsin vaatteita myydään ympäri maailmaa runsain mitoin. Jacobs on vaatteittensa ohella tunnettu myös kengistään ja laukuistaan, joista tunnetuin malli lienee "Stam Bag". Maaliskuussa 2012 uutisoitiin Marc Jacobsin haluttomuudesta maksaa malleillensa palkkaa. Lokakuussa 2013 kerrottiin Jacobsin lähtevät Louis Vuittonilta ja keskittyvän omaan brändiinsä.
Tuvalun lippu

Tuvalun lippu otettiin käyttöön vuonna 1978. Sen yhdeksän tähteä kuvaavat yhdeksää atollia, joista Tuvalu muodostuu. Vuonna 1995 käyttöön otettiin uusi lippu, mutta vanha lippu palautettiin pienten muutosten jälkeen vuonna 1997.
Kuvaus.
Tuvalun lipussa on vasemmassa ylänurkassa Yhdistyneen kuningaskunnan lippu. Tuvalun lipun pohjaväri on vaaleansininen, ja siinä on lisäksi yhdeksän kultaista tähteä, jotka edustavat valtion atolleja. Tähdet on sijoitettu lippuun osoittamaan atollien maantieteellisiä sijainteja.
Tuvalun lippulaki asettaa lipulle joitain sääntöjä. Yhdistyneen kuningaskunnan "Union Jack" peittää neljänneksen lipusta. Tähtiä on vain lipun toisella puoliskolla, ja lipun korkeuden ja leveyden suhde on yhden suhde kahteen. Yhden tähden leveys on noin kahdestoistaosa koko lipun leveydestä. Tähdet eivät ole kaikki suorassa, vaan osa osoittaa alaspäin ja osa lipun keskelle. Jälkimmäistä tähtien kulmaa ei ole laissa määritelty. Lisäksi tähtien sommittelua ei ole missään määrätty.
Historia.
Kun Ellicesaaret eli nykyinen Tuvalu erosi vuonna 1976 Gilbertsaarista ja muodosti oman siirtokuntansa, sille tuli myös oma lippu. Ellicesaarten lipussa oli vasemmassa yläreunassa "Union Jack". Lipun pohjaväri oli tummansininen ja oikean puoliskon keskellä oli valkoinen kiekko, jonka keskellä oli Tuvalun vaakuna.
Tuvalu itsenäistyi 1. lokakuuta 1978. Tuvalussa järjestettiin kansallinen kilpailu uudesta lipusta. Ehdotelmien joukosta valittiin Vione Natano -malli, joka on myös nykyinen lippu.
Lippua muutettiin ensimmäisen kerran 1995, kun se muutettiin vastaamaan maan nimeä. Tuvalu tarkoittaa "kahdeksaa saarta", sillä alkujaan maan yhdeksännellä atollilla Niulakitalla ei ollut asukkaita. Lipusta poistettiin siis yksi tähti. Vielä samana vuonna lipusta päätettiin poistaa myös Yhdistyneen kuningaskunnan lippu. Lokakuussa 1995 julkaistiin uusi lippu. Se ei kuitenkaan ollut suosittu kansan keskuudessa. Pääministeri Kamuta Latasi sai parlamentilta epäluottamuslauseen joulukuussa 1996. Bikenibeu Paeniu valittiin pian tämän jälkeen uudeksi pääministeriksi, ja hän palautti Tuvalun alkuperäisen lipun helmikuussa 1997.
Infernal

Infernal on tanskalainen pop-duo. Se perustettiin vuonna 1997. Tähän mennessä se on julkaissut kolme albumia, joista tunnetuin on "From Paris to Berlin". Kyseiseltä levyltä julkaistiin myös samanniminen hittikappale. Huhtikuussa vuonna 2008 yhtye ilmoitti kotisivuillaan uuden albuminsa nimeksi "Electric Cabaret", joka julkaistiin 11. elokuuta 2008.
Marbella

Marbella on kaupunki Espanjan Aurinkorannikolla Málagan maakunnassa Andalusian itsehallintoalueella. Kaupungissa on noin 140 000 asukasta (2016).
Aluetta on muinoin pitänyt hallussaan niin foinikialaiset, karthagolaiset kuin roomalaisetkin mutta jo paleoliittiselta kaudelta peräisin olevia jäänteitä on löydetty. Roomalaisten ajoilta ovat peräisin roomalainen kylpylä ja Villa romana de Río Verde. 700-luvulla arabit saapuivat eteläiseen Espanjaan tuoden mukanaan islamilaisen hallinnon. Linna ja puolustusmuuri rakennettiin suojaamaan kaupunkia kristittyjen hyökkäyksiltä. Arabit hallitsivat Marbellaa n. 700 vuoden ajan, ja maurilaisvaikutteita voi nähdä eri puolilla Marbellaa.
Katoliset kuninkaat kuningas Ferdinandin johdolla valloittivat Marbellan vuonna 1485. Tulevina vuosisatoina kaupunki koki dramaattisia muutoksia. Vanhankaupungin alkuperäinen islamilainen "medina" tuhottiin ja sen paikalle rakennettiin uusi "plaza", joka nykyään tunnetaan nimellä Plaza de los Naranjos (Appelsiiniaukio). 
Useita satoja vuosia myöhemmin San Luisin linnake rakennettiin suojaamaan kaupunkia merirosvoilta. Linnakkeesta on jäljellä torni, joka sijaitsee Hotel Fuerten puutarhassa kaupungin keskustassa.
Marbella oli pieni maatalouskaupunki aina 1940-luvulle saakka, jolloin prinssi Alfonso de Hohenlohe saapui kaupunkiin. Hän osti maata ja alkoi rakennuttaa hotelleja ja asuntoja. Siniverisenä aristokraattina prinssi Hohenlohe houkutteli Euroopan kuninkaallisia valitsemaan Marbellan lomailukeitaakseen.
Lähin lentoasema sijaitsee 50 kilometrin päässä Málagassa, jonne on linja-autoyhteys. Cercanías-lähijunan jatkamista Fuengirolasta Marbellaan on suunniteltu. 
Kaupungissa on kuvattu suomalainen elokuva Uuno Epsanjassa sekä tositelevisiosarja Miljonääriäidit.
Quincy Owusu-Abeyie

Quincy James Owusu-Abeyie, pelaajanimeltään Quincy, (s. 15. huhtikuuta 1986 Amsterdam, Alankomaat) on ghanalais-alankomaalainen jalkapalloilija, joka edustaa kreikkalaisseura Panathinaikosia. Quincyn sukujuuret ovat Ghanassa.
Hyökkääjänä pelaava Quincy pelasi Ajaxin juniorijoukkueissa seitsemän vuotta, kunnes Arsenal osti hänet syyskuussa 2002. Arsenalissa hän pelasi ensimmäisen ottelunsa 28. lokakuuta 2003 liigacupissa Rotherham Unitedia vastaan. Ensimmäisen Arsenal-maalinsa Quincy iski 9. marraskuuta 2004 liigacupissa Evertonin verkkoon.
Kesällä 2005 Quincy pelasi Alankomaiden joukkueessa maan järjestämissä nuorten MM-kilpailuissa. Spartak osti hänet 31. tammikuuta 2006. Quincy kävi lainassa Celta Vigossa, Birmingham Cityssä, Cardiff Cityssä ja Portsmouthissa. Vuonna 2010 hän siirtyi Al-Saddiin, josta kävi lainassa Málagassa ja Panathinaikosissa, johon siirtyi vuonna 2012.
Pelottelu

Pelottelu on toisten manipulointia pelkäävään mielentilaan. Pelottelua on kauhutarinoiden kertominen, yllättäminen ja huutaminen kovalla äänellä tai tahallaan tehty asioiden vääristeleminen huonompaan suuntaan.
Merkitykset filosofiassa.
"Filosofiassa" Argumentum ad metum on argumentaatiovirhe ja tarkoittaa suomeksi pelottelua. Asetetaan kaksi vaihtoehtoa, joista on valittava toinen, ja esitetään toinen pelottavassa valossa. Sen yleiskaava on:
"Argumentum ad metum" eroaa "argumentum ad baculumista" siitä, että "ad baculum" viittaa suoraan väkivaltaan tai sen uhkaan, kun taas "ad metum" viittaa pelottavaan tapahtumaan. Esimerkkejä "argumentum ad metumista":
"Kunnallisveroa on nostettava tai joudumme sulkemaan lisää terveyskeskuksia"
"Pääomatulojen verotusta on laskettava, jotteivät loputkin tehtaat lähde halvan työvoiman maihin"
"Lopeta juopottelu tai kuolet nuorena kuten isäsikin"
Willem Hesselink

Willem Hesselink (8. helmikuuta 1878 – 1. joulukuuta 1973) oli alankomaalainen jalkapalloilija.
Tunnetuin Hesselinkin edustama seura oli FC Bayern München. Lempinimellä "Kanuuna" tunnettu pelaaja pelasi yhden ottelun Alankomaiden maajoukkueessa, ja teki siinä yhden maalin. Hesselinkiä kutsuttiin myös lempinimellä "The Doctor", koska hän oli kemian tohtori.
Jani Sullanmaa

 
Jani Sullanmaa (s. 19. joulukuuta 1981 Hyvinkää, Suomi) on hyvinkääläinen curling-pelaaja. Hän on 182 senttimetriä pitkä ja painaa 70 kilogrammaa. Sullanmaan seura on Hyvinkään Curling ry.
Sullanmaa oli Torinon olympialaisissa Markku Uusipaavalniemen kipparoiman Suomen curling-maajoukkueen varapelaajana. Hän ei pelannut yhtäkään ottelua. 
Sullanmaa opiskelee mediatekniikkaa ammattikorkeakoulussa.
Ismaïl Aissati

Ismaïl Aissati (, s. 16. elokuuta 1988 Utrecht, Utrecht, Alankomaat) on alankomaalais-marokkolainen jalkapalloilija, joka edustaa Ajaxia. Keskikentällä hyökkäävässä roolissa pelaavalla Aissatilla on marokkolaiset vanhemmat, ja koska hän ei ole vielä edustanut mitään maajoukkuetta, on hänellä mahdollisuus pelata Alankomaiden maajoukkueen sijaan Marokon maajoukkueessa, mikäli hän saa kutsun edustustehtäviin.
Aissati debytoi PSV:n ykkösjoukkueessa 28. elokuuta 2005 ottelussa Roda JC:tä vastaan.
19. lokakuuta 2005, 17-vuotiaana, Aissatista tuli kaikkien aikojen nuorin Mestarien liigassa pelannut alankomaalainen. Aikaisemmin ennätystä piti hallussaan Amsterdamin Ajaxia edustava Ryan Babel, joka pelasi myös Mestarien liigassa 17-vuotiaana, mutta noin kahdeksan kuukautta vanhempana.
Jack White

Jack White (John Anthony Gillis, s. 9. heinäkuuta 1975 Detroit, Michigan, Yhdysvallat) on The White Stripes -yhtyeen laulaja-kitaristi, minkä ohella hän on myös tuottaja sekä näyttelijä. Musiikkiinsa hän ottaa vaikutteita erityisesti vanhoilta country blues-artisteilta, kuten Son Houselta.
Jack White soittaa kitaraa ja laulaa The Raconteurs -yhtyeessä. Yhtye on julkaissut kaksi albumia: "Broken Boy Soldiers" ja "Consolers of the Lonely". Vuonna 2009 White perusti yhtyeen The Dead Weather, jossa hän soittaa rumpuja ja kitaraa sekä laulaa. Yhtye on tehnyt kolme albumia "Horehound (2009), Sea of Cowards (2010") ja "Doge and Burn (2015)."
Marraskuussa 2025, White Stripes valittiin Rock N Roll Hall Of Fameen, minne valitaan vuosittain artisteja, jotka ovat olleet merkittäviä rockin ja populaarimusiikin kehityksessä.
Kitarat.
Jack White tunnetaan kitaroista, jotka eivät ole valtavirrassa kovin suosittuja. The White Stripesissa White soitti punaista JB Hutto Montgomery Airlinea, joka on tehty lasikuidusta. The White Stripesin suosion myötä kitaran kysyntä kasvoi ja Eastwood alkoikin valmistaa kitarasta uusia puusta tehtyjä versioita.
The Raconteursia varten Whitelle valmistettiin Gretsch Duo Jet -mallinen kitara, joka oli päällystetty kuparilevyillä. Kitarassa oli kolme jokaista eri kytkintä ja säädintä, koska White on hyvin kiinnostunut numerosta kolme. Kitara tunnetaan nimellä "Gretsch Triple Jet".
The Dead Weatherissa White soittaa Gretsch Jupiter Thunderbird -mallista kitaraa.
Yksityiselämä.
The White Stripesin jäsenet Jack ja Meg White kertoivat olevansa sisaruksia, mutta todellisuudessa he olivat naimisissa vuosina 1996–2000. Eron jälkeen Jack White piti sukunimen White.
Vuonna 2003 Whitella oli lyhyt, mutta paljon julkisuutta saanut suhde näyttelijä Renée Zellwegerin kanssa. White ja Zellweger tapasivat "Päämääränä Cold Mountain" -elokuvan kuvauksissa.
Jack White oli vuosina 2005–2013 naimisissa malli Karen Elsonin kanssa. Heillä on kaksi lasta, vuonna 2006 syntynyt tytär ja vuonna 2007 syntynyt poika. White avioitui kolmannen kerran huhtikuussa 2022 yhtyeensä konsertissa Detroitissa muusikko Olivia Jeanin kanssa.
Elokuvat.
Valkokankaalla Jack White on esiintynyt elokuvassa "Päämääränä Cold Mountain", jossa hänellä oli merkittävä rooli pelimannina. Hän on myös vieraillut elokuvassa "Shine a Light".
Yhdessä Alicia Keysin kanssa White duetoi tunnuskappaleen nimeltä "Another Way to Die" James Bond -elokuvaan "007 Quantum of Solace", jonka Suomen ensi-ilta oli 
7. marraskuuta 2008. White on myös itse kirjoittanut ja tuottanut laulun. Laulu on ensimmäinen duetto Bond-elokuvien tunnusmusiikkina.
Vuonna 2009 White esiintyi yhdessä Jimmy Pagen (The Yardbirds, Led Zeppelin) ja The Edgen (U2) kanssa elokuvassa "It Might Get Loud", joka käsittelee sähkökitaran historiaa heidän aikakausinaan.
Virheellinen analogia

Virheellinen analogia tarkoittaa argumentaatiovirheenä kahden yhteismitattoman asian rinnastamista. Kahden käsitteen, objektin tai tapahtuman (A ja B) analogia merkitsee sitä, että niillä on jokin yhteinen kvaliteetti (laadullinen suure) X. Premissinä on siis, että sekä A:lla on oltava kvaliteetti X että B:llä kvaliteetti X. Virheellisessä analogiassa A:lla ja B:llä ei kuitenkaan ole yhteistä kvaliteettia, vaan vain pelkkä yhteinen assosiaatio. Yleinen muoto on:
Toinen muoto virheellisestä analogiasta on:
Apples and oranges.
Virheellisen analogian tavat yhdistyvät argumentissa, josta käytetään englanninkielistä apples and oranges -nimitystä. Siinä verrataan omenoita ja appelsiineja toisiinsa, vaikka kyse on eri hedelmistä. Tämän yleinen kaava on:
Salomoninsaarten lippu

Salomonsaarten lippu otettiin virallisesti käyttöön 18. marraskuuta 1977 suunnittelukilpailun ja perusteellisen parlamenttiväittelyn jälkeen. Salomosaarten lipusta kiisteltiin pitkään, mutta myöhemmin se hyväksyttiin kansalliseksi tunnukseksi. Sen viisi tähteä kuvaavat eri maakuntia. Vaikka maakuntajako on sittemmin muuttunut, lippuun ei ole lisätty tähtiä. Sininen väri kuvaa saaria ympäröivää valtamerta ja vihreä rehevää maata. Keltainen viiva kuvaa auringonpaistetta.
Hermann Maier

Hermann Maier (s. 7. joulukuuta 1972 Altenmarkt im Pongau, Itävalta) on itävaltalainen uransa lopettanut alppihiihtäjä ja yksi lajinsa menestyneimpiä. Hän on voittanut alppihiihdon maailmancupin neljä kertaa (1998, 2000, 2001 ja 2004), kaksi olympiakultaa (molemmat 1998) ja kolme lajin maailmanmestaruutta (kaksi 1999 ja yksi 2005). Lisäksi Maier on voittanut Ingemar Stenmarkin ja Marcel Hirscherin jälkeen miesalppihiihtäjistä eniten alppihiihdon maailmancupin osakilpailuita (yhteensä 54 kappaletta). Maierista on käytetty erityisesti hänen uransa huippuhetkillä lempinimeä "Herminaattori", mikä viittaa terminatoriin.
Maier joutui vakavaan moottoripyöräonnettomuuteen vuonna 2001. 
Maier ilmoitti lopettavansa uransa lokakuussa 2009.
Karnak

 
Karnak on egyptiläinen paikkakunta ja se oli joskus osa Thebaa, Egyptin uuden valtakunnan aikaista pääkaupunkia. Se sijaitsee noin 3 km Luxorin temppelistä pohjoiseen. 
Karnakin temppeli oli useiden vuosisatojen ajan muinaisen Egyptin uskonnollinen keskus, johon jokainen faarao teki omat lisärakennuksensa tai muutoksensa. Se oli Amon-kultin päätemppeli, mutta siellä palvottiin muitakin jumalia ja jumalattaria. Karnakin temppelialue on maailman suurin, jopa 48 hehtaarin kokoinen.